Marknaðarrenta verður bjóðað í samstarvi við Betri Pensjón. Marknaðarrenta er ein puljuskipan, har peningurin verður settur í pulju, sum samsvarar við títt váðastøði. Puljurnar eru samansettar av einum lánsbrævaparti og einum partabrævaparti. Rentan á marknaðarrentu verður ásett mánaðarliga við støði í miðalúrtøkuni av marknaðarrentupuljuni, sum tú hevur valt at vera partur av. Rentan er tí skiftandi og kann verða beinleiðis negativ onkur tíðarskeið. Tí er umráðandi, at tú velur tín váða við skili. Íløgan gerst varnari við tíðini Partabrævaparturin lækkar og lánsbrævaparturin hækkar stigvíst sum tíðin, har farið verður frá við eftirløn, nærkast. Váðastøðið verður sostatt áhaldandi tillagað, og íløgan gerst varnari við tíðini. Váðastøði Váði er ein partur av øllum íløgum. At taka stóran váða merkir, at tú hevur møguleika at fáa munandi avlop í góðum tíðum, men eisini stórt tap, tá verri gongur. Við minni váða slepst vanliga undan teimum ringastu tapunum, men afturfyri kann ikki roknast við stórum vinningi, tá væl gongur í hond. Tú kanst velja millum fimm ymisk váðastøði: Bert lánsbrøv Tú metir tað vera umráðandi at fáa eitt støðugt avkast við lægsta váða. Av tí at hendan puljan bert er samansett av lánsbrøvum, verður váðastøðið ikki tillagað sum tíðin, har farið verður frá við eftirløn, nærkast. Lágt váðastøði Tú ynskir, at høvuðsdentur verður lagdur á støðuga avkastið frá lánsbrøvum, men vilt samstundis hava møguleika fyri einum ávísum meiravkasti frá partabrøvum. Miðal váðastøði Tú ynskir at sameina støðuga avkastið frá lánsbrøvum við møguleikan fyri størri avkasti frá partabrøvum. Høgt váðastøði Tað er umráðandi fyri teg at hava møguleika fyri høgum avkasti og tú átekur tær tí ein størri váða. Bert partabrøv Tú ynskir at hava møguleika fyri stórum avkasti og átekur tær tí hægsta váðan. Váðastøðið verður ikki tillagað sum tíðin, har farið verður frá við eftirløn, nærkast. Tá tú velur lágt, miðal ella høgt váðastøði er býtið millum lánsbrøv og partabrøv aldurstengt og broytist við aldrinum. Eftir at tú hevur fylt 35 ár minkar partabrævaparturin stigvíst og lánsbrævaparturin veksur. Les meira um tey ymisku váðastøðini inni á heimasíðuni hjá Betri Pensjón. Fyrimunir Við marknaðarrentu fært tú ágóðan, uttan at tær nýtist at hugsa um sjálva íløguna. Marknaðarrentupuljurnar eru settar saman soleiðis, at lutfallið millum lánsbrøv og partabrøv verður ásett eftir, nær tú fert frá við eftirløn, og hvat váðastøði tú hevur valt. Avsláttarskipan Marknaðarrenta verður bjóðað í samstarvi við Betri Pensjón og tí kanst tú fáa ágóðan av avsláttarskipanini, sum Betri Pensjón hevur í dag. Sambært avsláttarskipanini fáa kundar, sum gjalda kr. 18.000 ella meira inn árliga, 20% í avsláttri uppá allar tryggingar í Tryggingarfelagnum Føroyum. Treytir og kostnaðir Marknaðarrenta verður bjóðað í samstarvi við Betri Pensjón, og tí eru tað treytir og kostnaðir hjá Betri Pensjón, sum eru galdandi.